R5dwMg/zh-wiki-yue-long huggingface dataset:
米高安哲羅，又譯麥開蘭基羅、米開朗基羅，係意大利文藝復興時期有名嘅雕塑家、畫則師、畫家、詩人。佢嘅雕刻作品『大衛像』同 『Pietà』舉世聞名，同達文西、拉斐爾齊名。佢1475年喺佛羅倫斯加柏里斯鎮出世。
馬奈嘅畫風驟眼睇應該屬於古典嘅寫實派畫風，人物細節都相當之有真實感。但係馬奈之所以亦被歸為印象派畫家嘅原因，在於佢所畫嘅主題，顛覆咗寫實派嘅保守思考。要畫戰爭，就畫衝突性高嘅，被處決嘅畫面。要畫野餐，就畫爭議性高嘅對比，裸女自然噉坐喺着西裝嘅紳士身邊。
草地上嘅午餐係馬內嘅成名作品，係1863年巴黎引起好大關注。幅畫介乎於現實主義同印象派之間，當時仲未有印象派出現或者俾人公開承認。因為幅畫線條忽然細緻忽然簡略，俾人一種未完成嘅感覺居多，所以比大眾認為係印象派嘅前身。
而引起關注原因，並唔係因為裸女，而係因為裸女身邊兩個男人好明顯係普通男人，仲要係馬奈嘅細佬古斯塔夫同佢妹夫費迪南德·里郝夫，而個裸女同兩個男人又咁近甚至有身體接觸。喺當時嘅西方，畫裸女冇問題，女神赤裸冇問題，一群裸女都可以。
不過畫公仔畫出腸，表明係妓女就一直都唔會有人咁做。因為當時巴黎雖然有大量妓女，但係一般冇人會去揭瘡疤。如果留意幅畫左下角，會見到有隻青蛙仔。而當時法文嘅青蛙仔「grenouille」帶有好多種含義，令人基本可以肯定佢係個妓女。
綵排，粵文又有叫演練、排練或者排演，喺演藝上係指表演者喺真係正式上台表演之前，嘗試重複噉喺冇觀眾睇住嘅情況下表演幾次先，目的係想自己能夠更加熟習要表演嘅內容，等自己真係正式上台表演嗰陣出錯嘅機會下降。
柏保路·魯伊斯·畢加索，全名Pablo Diego José Francisco de Paula Juan Nepomuceno María de los Remedios Cipriano de la Santísima Trinidad Ruiz y Picasso，有時亦譯做畢家索、畢卡索，係西班牙畫家、雕塑家，法國共產黨黨員。
中國朝代係指自禹響公元前2070年建立夏朝到公元1912年宣統帝退位清朝滅亡為止，喺中國史上由家族以君主制實施世襲統治嘅政權同相應嘅歷史時期。「中國朝代」唔單止係有漢族建立嘅政權，而係包埋其他民族嘅政權喺入面。
漢文嘅「朝」字原本嘅意思係「早晨」、「今日」，喺政治上引申成為當政者政權噉解，同佢相反嘅字係「野」。「朝代」係指「劃時代」政權執政嘅時代，喺史學上可以用嚟對一個期間所發生嘅事件、趨勢、人物、文物等進行論述。
中國史上有好多通過世襲統治嘅君主制政權，有啲時期得一個大一統王朝統治緊中國，而其他時期就有多個王朝同時存在。著名嘅中國王朝有秦朝、漢朝、唐朝、宋朝、明朝、清朝等。延續時間最耐嘅中國王朝係周朝，一共存在咗789年，不過喺史學上分成西周同東周。
禹係中國史上第一個王朝夏朝嘅建立者，所以佢通常畀史學家睇成係中國世襲統治嘅創立者。理論上，中國君主係中國政權嘅至高統治權力者，通過世襲傳承，形成「家天下」嘅局面。喺政治權力開明嘅時候就叫做「與士大夫共天下」。
朝代更替，又叫「改朝換代」，係中國史入便嘅一個特徵。有一啲史學家嘗試以君主嘅德行嚟解釋王朝嘅興衰，然而其他嘅史學家則將呢種歷史發展歸咎於有形嘅方面。其中，朝代循環係用嚟解釋中國朝代更迭嘅一個重要嘅理論。
喺同樣嘅時期，其他勢力亦都喺明清易代嗰陣割據建國，好似李自成同張獻忠分別建立嘅大順同大西。清朝喺取代明朝之後用咗二十年左右先完成咗中國本部嘅統一。由呢個例子可見，朝代更替其實係複雜而且漫長嘅歷史發展。
同樣嘅，喺先前嘅隋唐易代亦都出現咗好多割據政權。呢個時期嘅勢力有李密嘅魏、薛舉嘅秦、高曇晟嘅齊、宇文化及嘅許、沈法興嘅梁、梁師都嘅梁、竇建德嘅夏、王世充嘅鄭、朱粲嘅楚、林士弘嘅楚、高開道嘅燕、輔公祏嘅宋等。
中國世襲君主制統治喺公元1912年辛亥革命成功之後結束，中華民國取代咗清朝嘅法統。民國成立之後，雖然亦都有幾個試圖恢復世襲君主制嘅事件發生，但係所有呢種類型嘅政權最尾都以失敗告終。所以，史學家一般以公元1912年2月12日宣統帝愛新覺羅溥儀退位作為中國世襲君主制統治嘅終結。
喺分裂時期，王朝同王朝之間嘅關係通常關乎政權嘅正統性，而正統性則係嚟自天命。分裂時期嗰陣，漢族建立嘅王朝通常用華夷之辨嚟加強自身嘅正統性，同時拒絕接受其他民族創建嘅王朝係正統嘅政權。非漢族嘅王朝則自稱係中華文化同中國史嘅傳承者，亦都自稱係正統。
雖然喺分裂時期多個王朝並立嘅局面引起咗朝廷官員同史學家嘅正統之爭，北宋政治家歐陽修就話響分裂時期無一個王朝係正統。如果係噉睇，宋朝嘅正統地位係嚟自佢結束五代十國亂局嘅能力，唔係嚟自後周。同樣嘅，歐陽修認為三國、十六國同南北朝等分裂時期亦都無正統王朝。
中國史上有幾個王朝係出自同一個家族，但係因為國號唔同或者政權發生咗一啲根本性嘅變化等原因而畀後世嘅史學家以唔同嘅名嚟區分。另外，亦都有王朝自稱係某個先前王朝嘅後裔嚟得到或者加強佢統治嘅合法性同正統性。
「大一統王朝」係指完成咗中國本部統一嘅王朝，無論建立王朝嘅民族係邊個都好。「中國本部」，又叫「中國本土」，係漢族嘅傳統聚居地，同「中國」唔係一樣嘅概念。完成咗中國本部統一而且君主稱號係皇帝嘅王朝可以叫做「中華帝國」。
中國史上有幾個王朝嘅國號係有個「大」字。朱國楨嘅《湧幢小品》指出第一個帶有「大」字嘅國號係元朝嘅「大元」。不過，其他嘅歷史材料，如同脫脫編修嘅《遼史》同《金史》，記錄咗喺元朝之前亦都有王朝嘅國號入便有「大」字，好似遼朝嘅「大遼」同金朝嘅「大金」。
曾經喺一啲歷史時期由中國政權統治嘅其他地區則涵蓋喺相應嘅中國政權嘅歷史入便。響「中國」之外地區但係有中國血統嘅王朝都唔包埋喺呢個表入便。另外，曾經統治過響「中國」之外嘅中華朝貢國嘅王朝亦都被排除喺呢個表之外。
呢個國家喺日本殖民時代畀日本人叫做李氏朝鮮，呢個用語係朝鮮民族/大韓民族啲人比較抵制嘅。而家大韓民國唔用呢個講法，直接叫佢朝鮮。喺朝鮮民主主義人民共和國出於意識形態，就叫佢朝鮮封建王朝。皆因國王姓李，又叫李王朝，簡稱李朝。
趙少昂16歲拜嶺南畫派大師高奇峰門下，1930年得到「比利時萬國博覽會」金牌獎殊榮，同年喺廣州創立「嶺南藝苑」。1948年定居香港，重開「嶺南藝苑」授徒，培育咗好多喺藝壇獨當一面嘅藝術家。1950年代同1960年代多次出訪歐美同東南亞多國，舉行展覽同講座，傳揚中國繪畫藝術。
文人畫，又有叫「士人畫」泛指古代唐人社會當中文人同士大夫畫嘅畫，以別於宮廷畫同民間畫。文人畫講究全面嘅文化修養，提倡「讀萬卷書，行萬里路」，必需要做到詩、書、畫同印相得益彰，表達嗮人品、才情、學問同思想等一個文人要有嘅素質，題材上多數為山水、花鳥同梅蘭竹菊等。
宋徽宗睇見遼國唔夠新崛起嘅金國打，佢想攞返燕雲十六州全部，就唔理同遼國嘅「澶淵之盟」，喺1120年同金國訂立「海上之盟」，約定夾攻遼國。但係宋軍連就嚟亡國嘅遼軍都打唔贏，最後係金軍佔領埋本來約定由宋軍攻佔嘅大同同燕京。
葛飾北齋，或者就噉叫北齋，幼名時太郎，係日本畫師，至叻浮世繪、版畫、唐畫。佢至出名嘅作品係一輯《富嶽三十六景》，約莫1831年畫成。呢套作品當中，1820年嘅《神奈川沖浪裏》，更加係世界知名。北齋係江戶時代嘅人，喺江戶出世。
波斯細密畫係波斯藝術最出名嘅嘢之一，亦係波斯畫藝嘅主要組成部份。細密畫係指一幅幅畫喺細張嘅紙上面嘅畫，好多時會配合書法一齊出現，成日俾人攞嚟做書裏面嘅插圖。無論係書籍插圖定係打算保存尼類作品相冊中嘅單獨藝術作品。
波斯細密畫藝術嘅起源好難追溯，因為它主要係蒙古同帖木兒時期達到頂峰。 伊朗嘅蒙古統治者灌輸咗中國畫嘅崇拜，並帶來咗大量嘅中國工匠。 紙本身於公元 753 年從中國傳到波斯。 因此，中國嘅影響係非常強大嘅。
係過去嘅十個世紀裡，有許多偉大嘅文學作品激發咗當時偉大嘅藝術家嘅靈感。 10 世紀末，費爾多西創作咗他嘅不朽史詩《列王記》，大約有 5 萬副對聯，通過事實同傳說講述咗尼個國家從創世到建國嘅歷史。 7 世紀阿拉伯人嘅征服。
13世紀見證咗著名嘅《布斯坦》同《戈勒斯坦》嘅作者薩阿迪創作嘅偉大作品。《戈勒斯坦》係一套寓教於樂、寓教於樂嘅軼事同諺語，以優雅嘅押韻散文寫成，不時以合適嘅詩句寫成。《布斯坦》係一首說教詩，語氣抒情，成分軼事。
係 14 世紀，有 阿米爾.可蘇.德拉菲、吉爾克瑪尼、吉菲 和 卡瑪爾可扎迪 嘅啟蒙和浪漫作品。 15 世紀係多面詩人賈米嘅時代，他寫了《七首名七王座或大熊座》嘅史詩。 佢嘅詩歌涵蓋咗先前文學嘅所有不同類別。
大量鼓舞人心嘅 文學作品催生了許多重要嘅微型畫派，每個畫派都有自己獨特嘅風格，創造了多種多樣嘅繪畫作品。 正係通過尼點流派，細密畫係伊朗和中亞都取得咗輝煌嘅發展。 最有影響力嘅三所學校分別位於設拉子、大不里士和赫拉特。
13、14世紀，法爾斯首府設拉子見證了文化生活嘅新發展。 尼係薩阿迪、卡朱克曼尼和哈菲茲嘅時代。 詩歌盛行，微型畫都盛行。呢一個時期插畫家最重要嘅作品之一係“沙那馬哈”，係設拉子，有大量畫家致力於此。
儘管如此，設拉子學派還係在整個伊朗產生了巨大影響，到 15 世紀末，它生產了最高質量嘅縮影。尼扎米 嘅“卡密史”插圖係史拉子藝術巔峰時期嘅一個例子。 無論係構圖還係細節分佈，以及輪廓嘅輪廓，一切都係完整而清晰嘅。
15世紀初，史拉子同大不里士藝術流派嘅唔同藝術風格之間出現咗更密切嘅聯繫。 今次與帖木兒征服巴格達同大不里士之後開始嘅畫家大遷徙有關。 佢嘚中嘅許多人被帶到征服者嘅首都撒馬爾罕，以及佢嘅孫子、史拉子嘅統治者伊斯干達蘇丹嘅宮廷。
15 世紀上半葉，赫拉特成立了一所藝術學校。 大不里士同史拉子學校最優秀嘅藝術家搬到尼度。 係早期嘅赫拉特微型人物畫變得更加熟練，繪畫也獲得了更高嘅準確性。 隨著畫家技巧嘅提高，人物嘅擺放更加自信，構圖嘅韻律結構變得更加複雜。
赫拉特畫派最著名同最有影響力嘅畫家之一係卡瑪爾偶本扎，佢嘅創作藝術深受詩人賈米同納瓦伊作品嘅影響。 係佢嘅作品當中，出現咗一種獨特嘅關注，不僅描繪了人物，總描繪咗佢嘚日常生活中嘅事物。本扎嘅畫為它嘅真正綻放帶來了縮影。
「雪舟」係法號，諱「等楊」，所以佢又名「雪舟等楊」，1420年響備中國赤濱出世，本姓小田，家族據說係武家嚟。細個響寶福寺出家，學習文藝，10歲前往京都嘅相國寺，跟春林周藤學修禪，跟天章周文學畫畫。1454年去到周防國。
1465年獲楚石梵琦賜「雪舟」兩隻字，據講嗰時佢就攞「雪舟」嚟做法號。佢嘅號唔知幾時由「拙宗」改為「等楊」，由於佢同雪舟係同一時期出現、畫風相似加上個名日文發音類似，所以被後人認定係同一個人。1467年跟住遣明使船隊去到明朝，行遍中國各地，用咗兩年時間接觸同埋研究水墨畫，甚至住響天童寺嗰陣獲得稱號「四明天童山第一座」，《四季山水畫》就係響佢到中國期間完成。
中國嘅自然景色對雪舟產生好大影響，明白到「風景就係最好嘅老師」，所以佢嘅畫風亦變咗，早期主要係畫關於宗教人物，去咗中國之後就廣泛學習唐、宋、元嘅繪畫。1469年返日本，分別響周防國、豐後國、石見國進行創作活動。
中新世後期，出現咗獨角犀牛嘅祖先。目前，重生存緊嘅獨角犀牛只有爪哇犀牛同印度犀牛，都係分布喺亞洲。喺中新世之後出現嘅犀牛身型同現代犀牛好接近。其中有下唇比上唇略為大啲嘅大唇犀，下頜有兩隻大牙向前伸出，生活喺濕地，食水中嘅植物。
犀牛鍾意獨居，個體之間好少接觸，只有白犀牛以大約10隻嘅數目群居。多數時候都會避開人類，但喺交配季節時期嘅犀牛公，或帶住犀牛仔嘅犀牛乸，受少少刺激就會攻擊任何目標，包括人類。其中黑犀牛係犀牛中脾氣最差嘅，會主動攻擊任何陌生嘅氣味或聲音，黑犀牛跑得好快，即使喺荊棘中亦可以以每個鐘頭45公里速度衝過嚟，喺無擊中目標嗰陣，轉身速度亦都好快。
亞洲嘅犀牛有單角嘅印度犀牛、爪哇犀牛同兩隻角、全身生滿毛，最原始嘅蘇門答臘犀牛。而印度犀牛係犀牛類中體型最大嘅品種。爪哇犀牛身形重細過印度犀牛。因為犀牛角被人認為珍貴嘅中藥材，所以一直被大量濫殺，數量正日漸減少，其中屬於祖先型嘅蘇門答臘犀牛，幾乎已經完全見唔到蹤影。
非洲有白犀牛同黑犀牛兩種，佢哋都係兩隻角，白犀牛身型比黑犀牛大一倍，白犀牛係現時犀牛中最進化嘅一種，喺草原上由3至4隻組成家庭族群，主要食草，據講犀牛仔喺食草之前嘅一段時間，會先食父母啲屎適應吓。黑犀牛鍾意住喺灌木叢中，單獨生活，以小樹枝同樹葉為生。
圖則方便建築師、土建工程師，機電工程，冷氣工程、消防工程、景觀設計，城市規劃、繪圖員、測量員、工程報價、發展商、室內設計師、建築承包商、地盤工人、裝修、供排水、業主、保安、消防、訪客溝通用同興建完工修改等嘅用途。
圖則係建築物所有圖，以比例畫出來，表現建築物外內各個空間及系統，室內包括牆體、出入口動線、窗位置圖，傢俱及物件分佈。圖則方便建築師、土建工程師，機電工程，冷氣工程、消防工程、景觀設計，城市規劃、繪圖員、測量員、工程報價、發展商、室內設計師、建築承包商、地盤工人、裝修、供排水、業主、保安、消防、訪客溝通用及興建完工修改之用。
武則天係大唐世家大族出身，阿爸係唐朝開國功臣，鄉下喺山西文水。武則天十四歲就俾唐太宗李世民選入後宮。喺唐太宗過身之後，佢被安排入佛寺做尼姑。但嗰陣時唐太宗個仔唐高宗李治做太子嗰陣已經好鍾意武則天，所以選返入皇宮，後來重做埋皇后。
年畫，畫一種，起源於古時中國，遍至鄰近地方，好似日本、韓國同越南。韓國又叫歲畫，異字歲畵，越南又叫幀節。年畫一年換一張，新年時換，所以叫年畫。年畫原意趨吉避凶，趕走邪魔，迎接吉利。最初手繪，及後用版畫，方便大批大批咁印，現代已改用新式印刷術。
International Council of Design，原名 Icograda，係代表平面設計嘅國際專業組織，1963年成立，總部設喺滿地可，成員大多數係世界各地嘅平面設計協會同美術學校，目前代表51個國家嘅122個組織。
彩通係美國新澤西州博根縣嘅專門研發色彩嘅權威機構，1963年由羅倫斯·赫伯一手創辦，總部喺卡爾斯塔特商業大道590號。間嘢主要研究色彩為主，佢喺研究數碼、紡織、塑膠、建築同室內設計等領域啲色彩都好出名下。
格式針對嘅其中一樣相嘅特性，就係假定正常嘅相唔會有一大片顏色完全一樣嘅部分，所以如果原圖其實唔係相，或者其他原因有一大片一樣色嘅部分，喺還原幅圖嘅時候畫質就會即刻變差，即係有所謂嘅 artifacts。
火焰嘅中間嗰埐係內焰。喺外焰用咗嘅氧氣喺用唔嗮嗰時用嘅火焰，由於佢唔係幾夠氧氣，所以氧化反應嘅溫度重低過外焰。由於佢冇乜點畀氧過嚟，加上係唔完全燃燒，有還原作用嚟還原喺氧化入面攞嘅氧气。所以佢嘅第二個名係「還原焰」。
由於火焰所產生嘅熱量嘅密度重細過周圍嘅空氣，所以喺火焰嘅周圍就出現咗氣流上昇。而嗰啲上升咗嘅空氣俾氣流吹成一嚿先至出咗好似耳仔噉嘅嘢，而火焰最上面燒出嚟嘅嘢係生成類似氧化物嘅氣體出嚟。而且呢啲火焰喺有新嘅可燃氣體嚟咗之後重會繼續燒落去。
火焰喺唔同嘅情況都有唔同嘅顏色。嚴格啲嚟講，火焰係冇一個固定嘅色。甚至係物質含有元素或溫度唔一樣嗰陣，色彩都唔一樣。不過如果一樣嘢加熱到某個溫度就識得燒，重會有白熾。重有嘅係，唔係所有藍火嘅溫度重高過黃火。
最熱嘅火焰溫度係C4N2，火焰色係好光嘅藍白色，而火焰溫度可以去到4986.85℃。如估喺臭氧嘅環境入面，甚至可以去到5726.85℃咁高。佢之所以咁高溫係因為喺燃料入面缺少氫氣，加上冇其它帶有水元素嘅輔助燃燒物存在。
紙皮石，或者叫瓦仔、階磚仔、馬賽克方塊石、馬賽克磚或馬賽克方石，係建築材料，建築牆裝修表面用物料。階磚仔係個俗稱，因為成品以幾十塊小方塊石為一組，石面貼嚮一塊紙皮上，所以又叫「紙皮石」。使用時，地盤三行工人，將紙皮石背面用水泥鋪貼嚮牆表面，等到水泥硬化成石屎之後，再用水噴濕塊紙皮，將塊紙皮撕走，洗刷乾淨，就可以交貨。
等軸測投影，又叫等軸投影、等距投影或者等角投影，係正投影法嘅一種，指描繪緊嗰件物體以一定嘅角度傾斜，令到由幅 2D 圖像望落，好似件物體喺 3D 空間裏面嗰三條軸彼此之間成 120° 角噉嘅樣。喺畫工程圖或者建築圖則嘅時候常用，畫插圖亦都有時會用。
喺一場遊戲入面，十個玩家分成兩隊對戰，佢哋要守自己嗰半邊地圖並攻佔對面嗰半邊。每個玩家各自操縱一個角色，每個英雄都有自己唔同嘅技能。遊戲進行期間，英雄可以獲取經驗值升級同埋獲取金幣去買裝備，去強化自己，打敗敵隊。
英雄聯盟嘅評價普遍正面，主要嘅批評係無法處理玩家喺遊戲內嘅負面、不良行為，Riot曾經多次改革遊戲入面嘅玩家不當行為舉報系統，但係都無辦法令玩家嘅一啲負面行為，例如辱罵隊友、搶路、偷小兵、偷野怪呢啲toxic嘅行為得到懲罰。
英雄聯盟好多時被形容為世界上最大嘅電子競技遊戲，每年一度嘅英雄聯盟全球總決賽由十二個賽區組成，喺2019年嗰屆有超過一億人收睇，同時收睇人數曾經高達四千四百萬，比賽有喺網上直播平台Twitch、YouTube、Bilibili同埋有線電視運動頻道ESPN播出。
英雄聯盟係一隻isometric視角嘅MOBA遊戲，玩家控制一隻有特殊能力嘅角色去對戰。截至2021年11月，總共有157隻唔同嘅英雄畀玩家揀。遊戲期間，玩家可以透過擊殺敵隊「小兵」、英雄、摧毀敵隊建築物同擊殺中立「野怪」獲取金錢同經驗值。
召喚峽谷係英雄聯盟嘅主打地圖，亦都係電子競技入面採用嘅地圖。喺呢個地圖有唔計積分嘅一般模式，同計分嘅積分對戰模式，積分對戰再細分「單排/雙排」同「彈性積分」兩種。積分模式採用ELO計分系統，分為九個階級，由低至高分別係鐵牌、銅牌、銀牌、金牌、白金、鑽石、大師、宗師同菁英。
呢個系統喺Windows 2.0發佈咗唔夠一年，就喺1988年5月27號發佈咗佢嘅Windows/286嘅2.10版同Windows/386嘅2.10版。如估第一次安裝呢個Windows系統嘅話，一定要有硬盤先至得。
1989年3月13號，微軟發佈嘅Windows2.11嘅Windows/286同Windows/386版本，而呢啲版本喺內存管理、尤其係AppleTalk嘅支援同快速打印、重有打印機驅動升級嘅功能入面改咗啲噉。
Windows 3.x家族係微軟喺1990年到1994年間所發行嘅Windows系列操作平台。其中嘅3.0版係第一個喺世界上獲得成功嘅Windows版本，令微軟嘅作業系統可以同蘋果電腦公司嘅Macintosh電腦以及喺圖形使用者介面嘅Commandore嘅Amiga競爭。
Windows 98嘅第一版喺1998年6月25號發行。呢個系統係基於Windows 95上編寫，佢改良咗硬件標準嘅支持，例如MMX同埋AGP。其它特性包括對FAT32文件系統嘅支持、多顯示器、Web TV嘅支持同埋整合到Windows圖形用戶界面嘅Internet Explorer，叫做活動桌面。
另外喺內存管理中，改進咗Windows 95喺同一記憶體區段混合存放嘅16位元程式碼同埋32位元程式碼，容易發生導致一個程式發生錯誤就會連帶造成成個系統崩潰嘅問題。從Windows 98開始，記憶體管理上有革新嘅進步，即係將16位元同埋32位元程式碼放喺唔同記憶體區段執行，一旦某一個應用程式發生咗錯誤，就可以關閉嗰個程式，而唔影響成個系統嘅運作。
從Windows 98開始嘅多任務操作系統，亦都同Windows 95嘅先佔性多工有完全唔同嘅改善。佢可以由使用者決定平均分配系統資源進行多工，或者將某一個唔急住要完成、完成時間比較長嘅程式設為背景執行，大幅增加多工作業嘅實用性。
Windows Me係一個16位元／32位元混合嘅Windows系統，喺2000年9月14號由微軟公司發行。Windows Me係現時最後一個基於DOS嘅混合16位元／32位元嘅Windows 9X系列嘅Windows。
Windows 8係微軟喺2012年10月推出嘅電腦作業系統，採用同Windows Phone 8相同嘅NT內核。佢嘗打造一個喺平板電腦、手提電腦、桌上電腦同智能手機等都可以用嘅跨平台操作系統，被認為係微軟反擊主導平板電腦同手提電話操作系統市場嘅蘋果 iOS 同 Google Android系統。
佢除咗具備微軟公司嘅傳統視窗系統顯示方式之外，亦會強化更適合使用於觸控螢幕嘅平板電腦設計，使用類似 Windows Phone 作業系統中嘅動態方塊界面，新系統可透過官方嘅網上商店 Windows Store 買軟件等新功能同特性。
杯，有時會寫做盃，係用來裝嘢飲嘅盛器，上面開口，一般來講杯身高度係長過杯口直徑，等嘢飲無咁易輕輕搖下就瀉。相反，個口闊係長過身高，多數就叫做碗。有啲唔係用來裝嘢飲，而係裝液體，好似燒杯。有時甚至唔係用來裝液體，好似珓杯。
成間富士通有158,000人，重有500間子公司。其中一間子公司Fujitsu Client Computing喺2018年俾中國聯想電腦收購一半股權。國際上，佢嘅主要對手係國際商業機器，而過去本土對手係NEC。
openSUSE係以Linux核心為基礎，提供符合一般日常使用嘅操作系統。由開放社區嘅openSUSE Project所開發，並由Novell贊助。2004年1月當Novell收購SuSE之後，Novell決定將SuSE Professional產品開源，包括SUSE Linux引以為傲嘅YaST打理架生，以加入社區力量，協助佢開發其商業產品SUSE Linux Enterprise。
Nexus 9係一款由Google同HTC一齊做嘅平板電腦，又係Google Nexus系列嘅第4款平板電腦。同之前7英寸/10英寸嘅Nexus 7/Nexus 10唔同嘅係，呢款平板有8.9寸屏幕。
唱機或者唱盤，又或者講明係黑膠唱盤，係用來播黑膠碟嘅電器。主要部分包括摩打、金屬圓盤、圓盤上面嘅軟膠墊、唱臂同唱頭，傳統上圓盤上面會有兩三行點，分別對應大碟嘅 33 轉、細碟嘅 45 轉同好少用嘅 78 轉三種標準轉速，本來係用來畀人用肉眼觀測速度啱唔啱，使唔使微調，後來有自動測速度嘅唱機，啲點就變咗可有可無。
助聽器係由收音器、擴音器、喇叭組成。另外，某啲助聽器需要配合耳模使用。耳模嘅作用除咗固定助聽器、防止聲音迴輸、佩戴得舒適之外，更重要嘅係用於改善助聽器嘅聲學特性，影響助聽器嘅聲音輸出效果，令到佢更適合佩戴者使用。
特質理論係性格心理學上其中一個最重要嘅概念。根據特質理論，性格呢樣嘢可以想像成由一個個嘅性格特質組成，每個特質都係一個可以喺人之間有差異嘅心理行為變數。例如衝動噉，衝動被指可以想像成唔同人之間嘅自控能力差異－有啲人比較擅長壓抑自己「去攞想要嘅嘢」嘅行動，有啲人冇咁擅長做呢樣嘢，後者算係比較衝動。
效度量表係心理測量學上嘅一個概念，係指一個心理測驗入面有一啲加落去用嚟探測做測驗嗰個人「有冇認真作答」嘅題目。例如係其中有三條題目查實係量度緊同一樣行為，而如果有個做測驗嘅人喺呢三條題目上嘅分數差異大，就表示佢可能冇認真噉作答。
工業革命經濟動蕩時，19世紀末同1900年代初社會改革中出現人道主義。20世紀20年代，英國中好多參與女權主義婦女都推動人道主義。由於人道主義者對議會造成壓力，童工同非技術工人殘暴時間，同工作條件上立法。
感覺追求傾向嘅體現可以視乎一個人嘅第啲性格特質而有異。舉個例說明，如果佢有感覺追求傾向得嚟又衝動，就有可能會為咗貪新鮮而吸毒，但如果佢有感覺追求傾向得嚟又有自控能力，就可能會比較傾向用「試玩多啲唔同嘅視像遊戲」等冇咁有害嘅方法嚟展現佢嘅感覺追求傾向。
大氣電波，學術上叫無線電頻譜或者無線電波譜，係指3Hz到300GHz嘅無線電電磁波嘅波譜，屬電磁波譜嘅一部份，用途好廣，無論電視機、收音機、手提電話、對講機、無線網絡、雷達都會用到唔同頻率嘅大氣電波。
《月黑高飛》，係一部1994年上映嘅美國片，由法蘭克·戴倫邦特執導，根據史提芬·京1982年中篇小說《麗塔海華絲與鯊堡監獄的救贖》改編。雖然首映嗰陣嘅票房唔係太好，但喺家庭影院市場同租碟市場方面，可以話係風頭躉，長期同「教父」爭奪「史上最佳影片」呢個第一把交椅。
影片講述銀行家安迪·杜佛倫因涉嫌謀殺夫人同埋佢嘅情夫被判無期徒刑，進入鯊堡州立監獄服刑後，他同幫獄友走私各種違禁商品嘅埃利斯·「瑞德」·雷丁做咗朋友，同時利用金融才能幫典獄長同獄吏洗錢逃稅。其他演員包括威廉·湯瑪斯·桑德勒、克蘭西·布朗、吉兒·貝羅斯同詹姆士·惠特摩。
舉個例說明，華爾茲呢種曲種用嘅典型拍號係 3/4，即係話典型嘅華爾茲樂曲每段節拍有三吓拍子，當中每吓拍子係一個四分音符咁長，每段小節第一吓拍子強，而華爾茲成日都會用類似附圖噉嘅伴奏－首伴奏係「1 2 3，1 2 3，1 2 3.
..」噉嘅規律，當中每段節拍第一吓拍子強，似十足華爾茲應有嘅節奏噉，所以呢種伴奏攞嚟傍住一首華爾茲樂曲可以起到「幫演奏同嘗試跟首曲跳舞嘅人留意住啲拍子」嘅作用－聽住華爾滋樂曲跳舞嘅人可以聽住伴奏嘅「1 2 3，1 2 3，1 2 3.
舞龍係起源於中國嘅傳統舞蹈。舞龍同舞獅，古時係嚮一年中嘅大型節慶裏面節目之一。隨住華人移民到世界各地，而家舞龍呢個文化，已經遍及中國、台灣、香港、東南亞，以及歐美、澳紐各個華人集中嘅地區，成為中華文化嘅一個標誌。
舞龍嘅傳統包括一個點睛嘅儀式。古代嘅點睛係尊請皇帝嚟，以紅沙點龍睛，意謂賦予光明，賦予力量。係民間，則由識武術者，嚮表演一套武功之後點睛。點睛者，武術一個比一個高超，故而點出之睛亦愈見渾圓。所以古代點睛之處，往往係武林高手會集之處。
默劇係一種以身體表演嘅藝術，演出者基本唔用文字同語言，只用自己身體嘅形體動作，表現出唔同嘅情緒、情節同故事。 喺好多現代默劇表演之中，演出者甚至唔用任何道具，只以動作畀觀眾感受幻想中嘅無形道具。 有啲默劇表演者為咗令觀眾注意力集中喺佢嘅身體而唔係面部表情，會戴上素白色嘅面具演出。
默劇開始進入劇場演出係喺古希臘時期，當時期嘅默劇演員所演出嘅內容係用複雜嘅動作同手勢來描述每日生活嘅片斷。嗰陣時嘅默劇演出原則係建立喺動物行為學上，以教化人心，端正品格為主。 從希臘羅馬時代發源嘅默劇，其實一直存活喺正式劇場演出嘅邊緣，以諷刺或者滑稽嘅方式呈現喺觀眾眼前。
默劇娛樂大眾嘅最高峰係喺中世紀16世紀嘅意大利，為意大利即興喜劇，喺街市或者市集嘅地方演出。街頭演出者開始帶個誇張古怪嘅面具，以彌補技能不足。劇團會離開家鄉到外地去巡迴，傳播至歐洲各地。默劇藝術喺法國廣為流傳時期，好多傳統默劇手勢同默劇動作變得更加廣為人知。
即興劇係一種冇劇本嘅戲劇演出形式，每場演出從現場觀眾畀嘅一啲簡單建議為靈感，演員喺舞台上合作即興創作出嘅戲劇。演員喺上台演出之前係完全唔知自己要做啲點樣嘅戲，佢哋都係接受咗觀眾嘅建議之後，然後每個喺台上演出嘅演員開始同其他演員開始互動噉做戲，自己諗出對白、情緒、動作等，其他演員要繼續諗點樣將故事接落去，慢慢一步一步噉將成套劇嘅劇情建構出嚟。
無論係任何型式嘅即興劇，都係由演員喺演出裏面即時發展對話同表演。因為具有唔可以預知嘅特質，而且總係發生令人意想不到嘅劇情，即興劇經常自然噉偏向喺喜劇風格。因此即興劇亦經常令人覺得係一種充滿活力同歡樂感嘅娛樂。
由一幕幕直接或間接相關嘅即興場景，所組成嘅長篇即興劇。演出時間可以由30分鐘到90分鐘，甚至更長。好似一齣有劇本嘅戲劇，可能係單線或多線劇情，可能有明確嘅劇種風格。無論係邊一種劇，長篇即興劇嘅演出，一樣係從觀眾嘅建議開始，演出內容冇劇本，亦未經過排練。
小丑係一種喜劇嘅表演者，喺舞台劇、馬戲團、綜藝節目、嘉年華、兒童節目、生日會等都好常見。佢哋表演嗰陣，多數都會着特大嘅鞋同特別嘅衫，佢哋塊面亦會油上顏色同畫上圖案，會戴個突出嘅膠鼻，呢啲化粧務求為觀眾帶嚟歡笑，通常小丑都會做出啲出醜嘅行為引觀眾笑。
魔術唔係只有掩眼法，而係一項務求違反客觀現象嘅表演藝術，必須有純熟嘅手法同精製嘅道具，瞭解觀眾嘅心理同良好嘅表演心態。一個成功嘅魔術能夠令到觀眾睇得如癡如醉，要靠非常好嘅表演同創意。魔術唔係一定要有特殊道具、助手、台前幕後嘅協助，有時候只需要身邊有嘅物件都可以變出一個好魔術。
一般人認為，魔術係一種違反客觀規律嘅表演藝術。係依據科學嘅原理，運用特製嘅道具，巧妙綜合視覺傳達、心理學、化學、數學、物理學、表演學等唔同科學領域嘅高智慧表演藝術。捉緊人嘅好奇、求知心理嘅特點，製造出種種令人覺得不可思議、變幻莫測嘅假象，從而達到以假亂真嘅藝術效果。
魔術係一種綜合嘅舞台藝術，魔術嘅完美呈現係魔術師準確操縱現場同埋掌控人心嘅結果。魔術依靠靈活運用光、聲、電等物理同化學嘅多種科學原理，用奇特嘅藝術構思，造成種種離奇巧妙嘅表演形象。魔術師經常利用轉移注意力、燈光效果同埋人嘅錯覺等原理嚟製作舞台效果，從而為觀眾呈現一幕幕精妙絕倫嘅魔術表演。
正確嘅魔術起源時間無從稽考，推測喺有人類活動開始就有魔術。魔術嘅起源係宗教同信仰。喺古代，啲人相信自然界中所有嘅事情，都係因為有精靈或神靈操縱，因此巫師或祭師利用人類迷信嘅心理，利用其他人唔知道嘅原理製造神跡，令人相信呢啲係由精靈或神靈所行出嚟嘅，藉由魔術強化宗教嘅儀式，令到嗰班信徒更加確認佢哋嘅信仰。
歷史上最早嘅魔術紀錄係喺古埃及，大約係喺西元前2600年，亦即係距離而家四千幾年前，古希臘嘅神殿亦利用咗魔術嘅原理。1823年發現嘅《威斯卡手稿》，文獻上記載咗一位名叫德狄嘅魔術師，受召為法老王進行表演。
佢將一隻鵝個頭斬咗，而斬咗頭隻鵝重識得郁，最後再將頭駁返去原本隻鵝度。嗰份紀錄描述咗呢位魔術師對塘鵝同公牛亦進行過相同嘅戲法。古希臘嘅神殿亦利用咗魔術嘅原理。例如祭司打開神殿大門嗰陣，風箱會吹向地面，祭臺上就出現咗火焰，重有利用風管製造識講嘢嘅神像。
而最早嘅戲法紀錄就係「杯同波戲法」，呢個係目前啲人所知道最古老嘅戲法。喺埃及嘅壁畫度亦有紀錄。而真正佢嘅歷史表演紀錄可以追溯到1世紀嘅時候。呢個戲法喺中世紀嗰陣大受歡迎，好多魔術師都廣泛喺市集度表演。
到咗中世紀末期，歐洲魔術師開始面臨嚟自教堂嘅強烈反對。因為嗰陣時啲人非常相信巫術同超自然現象，而教會相信超自然事件唔係出於聖靈就係出於邪靈嘅信念，令到任何未被教堂認可嘅魔法，就會被認為係黑魔法。只要有一個人指證，魔術師就會面臨審判。
即使受到迫害，魔術師依然係個既危險，又受到歡迎嘅職業。一些魔術師受到大地主同貴族嘅青睞同保護。呢個時期四處遊走表演嘅魔術師，只有有限嘅戲法可以進行表演。當時啤牌重未普遍，需要大型道具嘅戲法又昂貴。所以魔術師要依賴靈巧嘅手法同講故事嘅技巧。
近三百年前，宗教對於魔術嘅迫害逐漸加深，喺英王亨利八世統治期間，表演魔術嘅懲罰係死刑。到咗16世紀末，對女巫嘅迫害去到大屠殺嘅地步。由於呢啲瘋狂嘅行徑，好多魔術師嘅生命都受到威脅，若果唔透露魔術嘅秘密，可能會被處死。
因此促使咗第一本英文魔術書籍嘅誕生，1584年嘅「巫術探索」。呢本書嘅作者雷吉諾·史考特嘅目的，係為咗要拯救魔術師嘅性命，為咗將魔術師嘅技巧同女巫嘅邪惡力量作為區分，喺書度揭露咗唔少魔術嘅秘密，以證明呢啲睇落似奇蹟嘅神蹟，事實上係由一啲自然嘅技巧嚟達成，而唔係藉住邪惡嘅力量。
喺歷史上，只要有群眾聚集嘅地方，魔術師嘅表演就會高朋滿座。喺18世紀，啲人最經常聚集嘅地方係每年嘅市集。呢度會有各種馬戲、特技等表演。但係喺呢啲競爭之中，唯一嘅明星就係魔術師。18世紀最偉大嘅魔術師，係埃賽克·福克斯。
佢喺1720年代聲名大噪，喺每個城鎮嘅主要市集度，都能夠見到佢嘅蹤影。埃賽克嘅經典魔術係蛋袋，喺空無一物嘅袋裏面，不斷拎雞蛋同小物品出嚟。要睇福克斯嘅表演需要畀一先令。佢喺呢項技法嘅先師，因此成為咗高收入者，甚至重有一班忠實嘅支持者。
到咗19世紀，隨住劇院嘅興起，魔術師搵到新嘅舞台。最早將魔術帶到戲院，並喺劇院打出名堂嘅魔術師，被稱為「北方嘅大巫師」嘅蘇格蘭魔術師，約翰亨利安德森。佢嘅創新表演風格，影響咗後世眾多嘅魔術師。魔術師將巧手結合燈光同舞台效果，展開咗魔術嘅新紀元。
有史以嚟魔術師登上咗歷史嘅巔峰，好多魔術為咗因應戲院而誕生。十九世紀尾係魔術表演嘅黃金時期，各地嘅魔術表演都係高朋滿座。魔術師當時穿着正式嘅燕尾服，就好似當時去戲院嗰班觀眾一樣，呢個亦係魔術師着燕尾服表演嘅起源。
二十世紀初期最著名嘅魔術大師係逃脫大師哈利·胡迪尼，傳奇魔術大師胡迪尼，喺美國係家傳戶曉嘅人物，胡迪尼擅長於逃脫術表演，手扣、緊身衫、牛奶罐、中國水牢同最出名嘅水底逃脫。胡迪尼同時亦係揭發以魔術手法欺騙大眾嘅所謂特異功能人士嘅先驅者。
而家嘅職摔都會滲入好多娛樂元素，例如摔角手會分開正派同反派兩種角色發展對抗故事，因為咁嘅原固，有人會叫職摔做「體育娛樂」，至於喺日本，由於佢哋追求職摔入面嘅剛烈感覺，所以會叫做「鬥魂」或者「王道」，而喺墨西哥，佢哋會叫職摔做自由式格鬥。
早喺十八世紀，職摔已經出現，早期嘅職業摔角表演多數都係馬戲團入面嘅附屬表演，英文叫做 ad show，由於當時嘅傳媒並無而家咁先進，而馬戲團、遊樂場之類可以聚集群眾嘅地方，就成為好多人用嚟作為訊息交流嘅地方，而好多商人就會利用馬戲團、遊樂場可以聚眾嘅特點，去宣傳自己嘅商品。
當時馬戲團、遊樂場入面，都會有好多人做唔同嘅嘢去吸引群眾，而職業摔角表演就係其中一種。由於職業摔角嘅動作大，肢體語言豐富，所以戲劇性好強，因而令到職業摔角表演可以吸引到好多人去睇，成為宣傳商品嘅主要工具，亦因為呢個原因，所以傳統落嚟喺英文講嘅職摔組織或者公司都會叫做 Promotion，而嗰陣時啲表演做得最多嘅宣傳商品就係賣藥。
而隨住各種傳播媒體發達，加上科技發展，職摔再唔係只係馬戲團入面賣藥嘅表演。而且能夠獨立發展，加入好多唔同嘅嘢入去，例如煙花、燈光同音樂效果，唔單止大陣仗，娛樂性亦好豐富，令人賞心悅目，今時今日成為咗好多人會特登畀錢去睇嘅表演。
日本職摔叫做プロレス，係日文プロフェッショナルレスリング嘅簡寫，原本係英文 Professional wrestling 嘅日文讀法，嚴格嚟計其實係一個錯字，但係因為太多人用，慢慢就變咗做正字，而家好多人都用 Puroresu 嚟作為日本職摔嘅稱呼，而台灣就將 Puroresu 跟音譯做「普羅擂司」。
嚴格嚟講香港其實冇本土職摔，喺香港主要以播出外國嘅職摔節目為主，早喺1960年代尾，無綫電視就有播澳洲嘅職摔節目，而且大受歡迎，甚至可以話係狂熱，而且重喺1972年12月8號連續三日喺香港會球場舉行過摔角比賽，由何守信主持，而且場場爆滿。
由於職摔嘅表演性質，令職摔嘅形式可以比傳統摔角更加變化多端，所追求嘅亦以戲劇性同故事性為主，結果出現好多得意嘅情況，例如比緊賽嗰陣突然間有人出嚟偷襲，或者一啲有權有勢嘅人例如老闆咁，會走出嚟干擾比賽，或者取消摔角手資格，甚至可以有摔角手因為輸咗比賽之後唔服，而上返台毆打贏咗嗰摔角手都有。
不過正常嚟計，職摔由於係承傳自傳統嘅摔角比賽，所以規則上都係以制壓對手，將比賽對手制服為之贏，具體嚟講，職摔嘅目的，就係將比賽對手「制壓」，「制壓」嘅意思，係指背脊嘅兩個膊頭部份貼住個地三秒以上。任何一方能夠成功「制壓」對手為之贏。
除咗「壓制」同「關節技」，另一種贏比賽嘅方法係令對手出錯犯規，犯規有好多原因，例如離開擂台超過二十秒，有啲就計十秒，呢個時間入面返唔到上擂台就為之輸，用武器攻擊對手同樣係屬於犯規，不過唔計一啲畀用武器嘅特別比賽規則。
日本方面，而家日本最大嘅職摔公司，要算係由豬木安東尼奧開辦嘅新日本職業摔角、三澤光晴創辦嘅 Noah、Ultimo Dragon 創辦嘅鬥龍門，重有由高田延彥所搞嘅Hustle，都係而家喺日本最受歡迎嘅職摔組織。
生物回輸用儀器監測同測量身體嘅生理指標，譬如心率、呼吸、肌肉活動、皮膚電導度同腦電噉。爾啲數據被轉換成可讀嘅形式，通常係聲音、圖像又或者視覺反饋。透過爾種即時嘅反饋，一個人可以了解到自己身體嘅生理狀態，同學習點樣通過意念同行為來調節爾啲狀態。
值得注意嘅係，生物回輸唔能夠取代醫療，淨係可以做一種輔助治療技術。使用生物回輸係一種治療同訓練技術，通過測量同反饋身體生理指標，帮人學習調節名控制自身生理狀態。佢基於一個基本原理，即係人可以通過意識同反饋來改變自身嘅生理過程。
舉個例說明，想像有一隻電子遊戲，遊戲程式會創造一個遊戲世界，喺每個時間點，遊戲世界都處於某個狀態，而家遊戲世界發生某啲特定嘅事件，例如玩家角色嘅生命值變成 0，噉玩家角色嘅狀態會由「生勾勾」變成「死咗」，遊戲程式會收到一個訊息，知道呢件事件發生，並且按個程式嘅內容應對。
Arduino 係一套用嚟整單晶片硬件原型嘅套件，由意大利 Ivrea 互動設計學院副教授 Massimo Banzi 同四個朋友設計，2005年推出，包括一塊包含單晶片嘅電路板同一個跨操作系統嘅整合開發環境，透過 USB 來上載程式入嗰粒單晶片。
氦四核子有質子兩粒，中子兩粒，原子質爲四。由於質子帶正電，所以電荷爲正二。由於佢帶正電，喺射綫喺磁場之中，會偏轉一方。因佢帶電荷，會令物質電離。因爲咁，若果或吸或食射綫源入體內，射綫會破壞細胞。幸而喺體外，氦四核大重，容易阻截，紙一張就擋到，而層皮都擋佢入體內。
乙種射綫，又寫β射綫，係射綫一種，由核子放射出來，以高速橫行，達光速九成。佢本質係電子，係粒子一種，所以又叫乙種粒子或者β粒子。β係希臘字母第二，讀似卑他，拉丁拼寫beta。常見乙種射綫嘅電子，係負電子，但亦有指反電子，旣係正電子，視爲反乙種射綫。
李綺雯係香港藝人，亞洲電視2001年女優選拔賽冠軍，外號「𡃁妹」，之後喺亞洲電視主持咗多個節目，目前為無綫電視旗下嘅經理人合約藝員。佢喺大埔聖公會莫壽增會督中學畢業，其後中六轉讀保良局莊啟程預科書院，同年參加女優選拔賽。
𡃁模解做𡃁妹模特兒，係新入行做模特兒嘅少女所以多數冇受過專業訓練，或冇職業模特要求身體質素，主要賣點係青春、性感同埋同觀眾冇代溝。而家正規推廣活動成日用𡃁模之外，𡃁模重可能參加私影同出寫真集，甚至會提供性服務，當成功轉型，會成為正規模特，或向歌影視發展。
抽筋，唔自主突發肌肉收縮，通常只係一陣，而非長久，多常無傷害。發作時幾痛，發作肌肉郁唔到。開始好突然，之待持續數秒，數分鐘，嚴重啲成個鐘計。骨骼肌有，平滑肌有。骨骼肌抽，一係過攰，一係缺少幾類礦物質，缺鉀，缺鈉，缺鎂，都可能。
分裂腦實驗係腦神經學歷史上好出名嘅一連串實驗。研究者搵咗一拃受試動物個體返嚟，開刀將呢啲受試動物嘅腦樑切除，目的係想睇吓腦樑被破壞會引致啲乜嘢後果，從而剖析腦樑同埋左右腦之間嘅通訊喺個腦嘅運作當中扮演咗咩功能。
喺西方國家 1930 年代以來，學校同公共圖書館都有錄音書，出售音樂鋪頭亦有少少。喺卡式帶，光碟同下載年時代之前，係黑膠碟，碌低係詩同戲，而唔係書。直到 1980 年代，呢種媒體引起零售書商注意，開始喺書架上面擺錄音書，唔係分開擺。
「留聲書」  係愛迪生諗出嚟嘅，等盲人睇書「唔使佢哋自己出力」。第一次錄音書錄低咗「Mary Had a Little Lamb」。1878 年，英國皇家學會做咗個 demo，「Hey Diddle Diddle, the Cat and the Fiddle」同埋丁尼生嘅詩一句，展開咗有聲書呢件嘢。
留聲筒、黑膠碟、卡式帶，光碟年代之後，隨着流動播放器、流動電話普及、網絡速度增加、存儲價錢一路平，錄音會放喺伺服器、網上畀人單撈下載。MP3、Windows 媒體格式 、AAC係最常用格式。錄音有時亦會擺 SSD 度同埋部機一齊賣，亦有串流平台，以月費／訂閱形式即刻串流過嚟聽。
香港中學文憑考試，口講通常叫「文憑試」或「DSE」，係香港考試及評核局舉辦嘅公開考試，考試獲得嘅成績作為升學或申請工作嘅條件，專上院校需要喺香港中學文憑考試成績達到最低要求先至可以報讀，亦有啲工作職位需要喺香港中學文憑考試達到指定成績先至可以申請。
甲類科目嘅評級由考評局全權負責，為確保成績匯報嘅方式符合國際水平、而且透明度高同清晰明確，文憑試甲類科目採用水平參照模式匯報成績。考生喺甲類科目嘅表現分為五個等級，第5級最高等級。獲得第5級嘅考生當中表現最佳嘅會獲得「5**」，隨後表現較佳嘅就以「5*」標示。
乙類應用學習科目嘅評核由提供相關課程嘅機構負責，成績分別以兩個等級匯報，即係「達標」同「達標並表現優異」。表現低於「達標」嘅水平會被定為「未達標」。喺2018年文憑試開始，考生喺應用學習科目嘅成績匯報，將由之前嘅「達標」同「達標並表現優異」兩個等級，再細分為「達標」、「達標並表現優異」同「達標並表現優異」。
2012至2024年，丙類其他語言科目採用英國劍橋大學國際考試嘅高級補充程度試題，閱卷同成績評級亦交由CIE處理。成績以五個等級喺香港中學文憑證書度匯報。其中e級為最低，a級為最高，而e級以下嘅成績將「不予評級」。
2025年起，丙類其他語言科目唔再採用英國劍橋大學國際考評部嘅高級補充程度試卷。考生改為應考由相關官方考試提供機構喺香港舉辦嘅指定語言考試。考生成績達到指定嘅語言能力水平或以上，就可以獲納入文憑試丙類其他語言科目成績。
如果院校嘅收生規則容許，唔係以中文為母語嘅學生，可以用下面嘅科目取代核心科目入面嘅中國語文科嚟符合報香港大專院校嘅資格。如果母語係中文同埋會去考中國語文科嘅考生，可以揀下面嘅科目作為選修科嚟報讀香港嘅大專院校。
文憑試甲類科目成績等級係用水平參照方法評級，唔再用以前會考嘅拉曲線。評級主要目的係釐定考生需要最少攞到幾多分先至達到某個等級。每個等級嘅最低分數稱為臨界分數 。每年文憑試各科嘅臨界分數都會因年考生表現而異，而考評局亦冇公布臨界分數嘅官方數據。
糖尿嘅預防同治療最緊要嘅係健康飲食、體育運動、唔食煙同埋維持正常體重。另外，血壓嘅控制同埋腳部嘅護理同樣重要。一型糖尿需要打胰島素，二型糖尿就需要食藥，唔一定要打胰島素。胰島素同埋一啲口服藥物會引起低血糖。
喺社會語言學角度，粗口係一種世界文化嘅社會現象，喺世界上唔同文化嘅社會交際之中，粗口都係一樣好普遍嘅嘢。粗口同交際環境、心境狀態、品行質素有關，每個地方講嘅粗口內容，又會反映當地次文化又叫做地痞話言。
命就得一條，所以咒人死就最毒，就算唔死，生勾勾但無運行都好大鑊。所以好多文化之中都有咒人死咒人衰嘅粗口，例如粵語話人「死仔」、「死仆街」，「仆街」即係話人行步路都仆低，咒人黑仔，再衰啲就話人「仆街死」，即係仆親都唔夠，重要仆死喺路邊都冇人收屍。
老虎係百獸之中算得上係凶殘，所以如果用粗口要加強本身嘅語氣，可以講「屌你老虎」。呢句完全可以帶出凶狠嘅意思，打交時一句「屌你老虎啊」，人哋隨時未打都已經驚咗。所以呢句除咗加強語氣，重可以強調自己有幾凶狠。
搶嘢又叫打劫、搶劫、行劫、老笠，係種破壞私有產權嘅暴行。即係搶嘢嘅人明目張膽，用暴力或者威嚇手段搶走，取去人哋財產，唔係對方願意交出。搶係狂妄，同偷嘢唔同，不過都係不道德行為，甚至多數國家視此為犯罪。
共產主義下，共有產權被放到最大，並且由過往國家同派別表示，搶嘢係合理，合乎政治倫理。共產主義者認為資產階級存在對社會下層嘅「剝削」，所以要將對方一切都搶過嚟。如果用到武器搶人哋財物嘅罪行，叫做持械行劫，簡稱械劫，香港近期嘅有寶生銀行解款車械劫案。
事實上，鼓吹盜版、實店高賣、遊戲中「偷虛寶」、盜用他人身份只屬小偷行為。唯數難計冠以共產主義同利他主義為由走出一班人、被洗腦嘅民眾所作所謂，係屬於強搶而唔係偷盜。反共者稱那類親共人士為「共匪」，正正是指以「共產主義為名嘅強盗」。
版權侵害，又叫盜版，係指喺未經版權持有人同意下，複製、再分發作品、出版物嘅行為。喺好多國家同地區，呢種行為被定義為侵犯知識產權嘅違法行為，甚至係犯罪行為，會受到所在國家嘅法律制裁。盜版出版物通常包括盜版書籍、盜版軟件同盜版音像作品。
盜版出版物由於逃避咗所在國應繳嘅版税，通常亦冇需要研發產品，所以價格往往平過合法嘅出版物，往往受到啲發展中國家嘅民眾歡迎。有一種意見認為，盜版實際咁為發展中國家人民提供咗一種比較廉價嘅學習、應用發達國家文化技術嘅唔正當捷徑。
知識產權係一個人對佢所擁有嘅知識資本所享有嘅專有權利，一般只係響有限時間之內有效。各種智力創造譬如發明、文學同藝術作品，同埋響商業中使用嘅標誌、名、圖同外觀設計，都可被認為係某一個人或者組織所擁有嘅知識產權。
女人嘅尿道開口喺陰唇入面，唔似男人咁樣同個身體有一段距離，而且尿道嘅方向向下，而屙嘅時候會有殊殊聲。如果女人企喺度屙尿，陰唇會好易打亂尿流，令啲尿唔再集中，而係向各個方向亂噴，搞到啲尿會整污糟條褲、條裙同埋身體。
加上女人嘅尿會自然咁向下流，通常會指向下身衣物度，如果企喺度屙尿就會瀨濕條裙或者條褲，所以女人通常會坐低或者踎低屙尿，令啲尿向前下方噴。好少女人會企喺度屙尿，但事實上並唔難掌握。佢哋只需要將腰同埋膝頭哥彎曲，擘開大髀，用手指擘開陰唇同埋控制尿流嘅角度，咁樣涿尿就會迅速而集中咁流出。
另外亦有女人話陰部脫完毛之後屙尿會失控，因為陰毛能夠將尿集中於同一個方向流出。女人屙完尿之後會用紙巾抹乾啲尿，以免有細菌感染嘅問題。如果冇紙巾喺身，都會將下身蹬幾下，揈乾淨啲尿，以免殘留喺陰部嘅尿整污糟底褲，令底褲有臭味。
如果包皮割咗或者唔覆蓋尿道口，篤尿就會筆直而集中，並且尿流速度會同佢離開尿道嘅時候相同。男人屙完尿通常會揈幾下條賓周，或者輕輕撳下，咁就可以屙埋殘留喺包皮裏面嘅尿。男人條褲通常有拉鏈，噉男人唔使除褲都可以攞條嘢出嚟屙尿。
上述呢個定義就噉睇落好似好簡單，但係醫學同營養學嘅工作者其實要做大量嘅研究，先可以郁手決定「咩算係均衡飲食」。而家想像早期嘅醫學同營養學工作者，佢哋對「邊啲食物對健康有益，邊啲食物對健康有害」一無所知咁滯，亦冇得話「睇返前人嘅研究結果」，佢哋就要
地中海飲食呢個概念，自從廿世紀中就吸引咗唔少營養學專家注意。地中海飲食顧名思義係指常見於地中海嗰頭嘅一套飲食習慣。包括西班牙南部、意大利南部同埋希臘等地，都被指係傳統上會跟地中海飲食。具體啲講，如果話一個人跟地中海飲食嘅方法食嘢，即係話佢
營養學專家做咗大量研究，發現噉樣嘅飲食習慣能夠有效減低心血管病、糖尿病同癌症發生嘅機率，而且亦有研究話跟從呢種飲食習慣嘅人冇咁易患上腦退化症。因此，唔少營養學工作者喺制定健康飲食建議嗰時，都會參考吓地中海飲食。
設定好之後，研究者就派人暗中觀察啲食客，一路數住每位食客屬於邊一條隊以及攞咗乜嘢嚟食。事後佢哋發覺A 檯啲食客比較大機會攞煙肉同有芝士嘅蛋，而 B 檯啲食客就比較大機會食生果同低脂肪乳酪。基於噉嘅發現，研究者就提議話「將健康嘢食擺喺就手樣眼嘅地方」可以係一種輕推，鼓勵人食得健康啲。
口痕搵嘢食，或者叫口痕摷嘢食，係一種食嘢相關嘅人類行為規律。如果話一個人口痕搵嘢食，意思係指呢個人重複又冇計劃噉走去搵嘢食，次次都只係少量噉食，而且明明唔覺餓都走去搵。口痕搵嘢食可以係一種唔想做都忍唔住去做嘅行為，個人好多時食咗之後會感到內疚等嘅負面感受，因而為個人造成心理壓力。
啲人口痕搵嘢食嗰陣，特別傾向去食一啲細細哋一件件、唔使點樣花費精神就可以食得嘅零食。例如想像而家有個人喺櫃入邊收埋咗啲曲奇餅。佢喺屋企無所事事就會想去開櫃攞曲奇餅嚟食，每次都淨係食一塊咁少，每塊曲奇餅唔使花咩工夫準備，會為佢帶嚟小小嘅快感。
預防醫學覆蓋嘅範疇好廣，可以係由一個細路出世嗰陣就採取啲措施，減低佢第時患嚴重疾病嘅風險，亦包括定期幫人做檢查，確保啲嚴重疾病可以及時發現，仲包埋保護啲已經出現咗病徵嘅病人，盡力防止佢哋身體永久受損。
例如唔少研究者都有喺度研究有咩因素會左右一個人肯唔肯做篩檢。例如响 2020 年代初嘅土耳其，估計得嗰 20 至 30% 嘅大人有好好哋定期噉做結腸癌篩檢，於是研究者就做統計分析，睇吓性別、年齡同社經地位等嘅因素會點樣影響一個人有冇好好噉做篩檢，想理解點解某啲人會唔肯做篩檢。
扯蝦或者扯哮，係喺唞氣過程度產生嘅尖鋭嘅喘氣聲。一個人係噉扯蝦通常係由於呼吸道嘅某啲部分縮細咗或者畀嘢塞住咗，亦可能係呼吸道入面嘅氣流速度提高咗。而會令人扯嗮蝦嘅病通常係哮喘，但亦都有可能係肺癌、充血性心力衰竭 同某啲心臟病嘅症狀。
好難唞氣，醫學上面嗌呼吸困難，係一種得自己先知而其他人唔會察覺到嘅症狀，一般嚟講做完運動之後覺得好難唞氣係正常嘅，但係無啦啦或者突然之間有呢個症狀，噉就可能係有病。85%覺得好難唞氣嘅病人都係因為哮喘、肺炎、心肌缺血、肺病、充血性心衰竭、慢性阻塞性肺病或者其他因素導致嘅。
Orphanet 係一個提供孤兒藥同埋稀有病信息嘅歐洲網站。呢個網站包括咗同啲醫生仲有病人有挐褦嘅信息。佢嘅行政辦公室喺法國巴黎，佢嘅官方醫學期刊係由BioMed Central代理出版嘅Orphanet稀有病期刊。
成年年紀啫係喺法律範圍入面搞清楚大人同未成年人之間嘅嘢。如果按照時間順序嚟排嘅話，未成年人係冇法律條文，噉就係未成年人，而且係承擔咗佢哋嘅人、行動同決策嘅控制，可以達到停嗮阿爸阿媽或監護人睇實細路而受到法律控制嘅責任。
依家有好多國家將成年年紀都定喺18歲。而「成年年紀」嘅「成人」講嘅係夠嗮或超過呢個歲數，同未成年人嘅解釋唔一樣。但係有啲國家嘅部分法律入面，可能唔會用「成年年紀」嚟話點分開大人同未成年人嘅嘢。呢度嘅成年年紀係個固定嘅觀念，但呢個觀念未必話明一個人嘅成熟心理。
成年年紀好容易同「合法年紀」搞亂。雖然話呢兩個係分開咗大人同未成年人之間嘅嘢，但講深啲，「成年年紀」有絕對嘅含義。喺法律嘅術語入面話到，「合法」就係「證明」咁解，而且佢重可以扯埋個法定強制性執行嘅權利同特權。
想像家陣有個週期性嘅訊號，個訊號由若干個細啲嘅週期性訊號組成，即係有啲細訊號以 5 Hz 嘅頻率出現，成一個 5 Hz 嘅正弦波，有啲會以 15 Hz 嘅頻率出現，成一個 15 Hz 嘅正弦波... 如此類推。
EEGLAB 係 MATLAB嘅一個工具箱，專門用嚟處理嚟自腦電圖同腦磁圖嘅數據。除咗基本嘅處理工具之外，EEGLAB 俾用家以多過 20 種檔案格式引入電生理數據、做事前處理，仲有獨立成份分析、時頻分析、雜音篩除、同多種嘅數據視覺化。
大家鼠喺神經科學同心理學上海馬體 Theta 波研究常用嘅研究對象。喺大家鼠入面，Theta 波好容易可以喺海馬體嗰度探測得到，亦都會喺其他大腦皮層或者皮層以下嘅結構嗰度出現。頻率喺 6 到 10 Hz 之間嘅海馬體 Theta 波會喺隻大家鼠主動噉探索緊佢周圍環境或者快速動眼睡眠嗰陣出現。
人類所具有嘅大腦皮層 Theta 波喺功能上同海馬體 Theta 波幾唔同，首先呢種活動同海馬體冇乜啦掕。大腦皮層 Theta 波喺細嘅細路嘅腦當中成日出現，而喺大個少少嘅細路同埋大人嗰度，Theta 波就最常會喺冥想、瞌眼瞓、受催眠咗、或者係瞓覺嘅某啲階段嗰度出現。
海馬體有多層好密嘅神經組織，會產生大過多數腦區嘅腦電訊號。喺某一啲情況之下，幅腦電圖會俾頻率 4 至 10 Hz 嘅波霸住嗮，而且呢種活動仲會持續好多秒，呢種腦電規律就係所謂嘅「海馬體 Theta 波」，又有叫節奏性慢活動，後者呢個名係因為呢種 Theta 波活動同正常嘅海馬體腦電活動比起上嚟又慢又有節奏。
呢兩種 Theta 波對阿托品呢種藥嘅反應好唔同，第一型嘅海馬體 Theta 唔受阿托品影響，而第二型嘅海馬體 Theta 會喺隻動物服用咗阿托品之後消失。打後嘅研究對於呢兩種 Theta 嘅特徵有些少爭詏，但係大致上贊同呢種分類法。
有神經科學研究指出，「一隻動物做緊乜嘢」可以攞嚟預測佢個海馬體有冇 Theta 波活動，而「隻動物點解做緊嗰樣嘢」就唔能夠預測 Theta 波。活躍嘅郁動－好似係跑步、跳躍、撳掣、或者周圍嗍呀噉－可靠噉同海馬體 Theta 有正關聯，而唔活躍嘅狀態－好似係食嘢或者梳理自己－就同冇規律嘅海馬體腦電活動成正關聯。
研究仲發現，海馬體 Theta 會喺個動作嘅幾百毫秒之前出現，似乎反映咗郁動嘅意慾多過郁動本身，而且隻動物郁起上愈快，反映嗰個郁動嘅海馬體 Theta 嘅頻率就會愈高。有神經科學家指出，海馬體 Theta 波可能反映咗個腦嘗試做「將感官訊息同運動輸出結合埋一齊」呢樣作業。
喺大家鼠當中，最慢嘅郁動會令到個海馬體有大約 6.5 Hz 左右嘅 Theta 波，而最快嘅郁動會令到個海馬體有 9 Hz 左右嘅 Theta 波，喺隻動物做一啲極快嘅活動嗰陣個腦會有好短暫嘅高頻 Theta 波。
喺大家鼠等嘅嚙齒目當中，海馬體 Theta 波會喺做緊要求短期記憶嘅作業嗰陣出現。研究顯示，呢啲 Theta 節奏反映咗個海馬體喺度做緊嘢，準備好隨時接收由第啲腦區嗰度嚟嘅訊號。一般嚟講，學界都同意 Theta 波係幫到手做空間上嘅學習同埋探索。
Theta 波對於長期增強作用嘅始動嚟講不可或缺。電生理學研究顯示，神經細胞之間嗰啲突觸以及海馬體 CA1 區所受嘅輸入同持續嘅 Theta 活動有關，所以有神經科學家提出咗個假說，話 Theta 活動嘅主要作用係分開個腦處理緊嘅嗰啲感官刺激同埋由呢啲刺激所引致嘅記憶提取過程，等兩者唔會互相干擾。
有關人類 Theta 波嘅研究主要嚟自對發羊吊病人嘅研究，因為呢啲病人好多時個腦入面都會有啲電極喺度幫佢哋手控制發羊吊嘅情形。呢啲研究發現，人類嘅海馬體同大腦皮層嗰度都會有 4 至 7 Hz 嘅 Theta 腦電波，而人類嘅海馬體 Theta 波同快速動眼睡眠以及係由瞓緊都醒咗嘅轉化有關，呢啲海馬體 Theta 波通常會以短暫爆發式噉出現。
事件相關電位可以用腦電圖嘅方法量度。用腦電圖度 ERP 嘅做法係，個研究者會黐一啲電極喺個受試者嘅頭皮表面，並且用呢啲電極量度個受試者嘅頭殼嗰度因為神經細胞活動引起嘅電壓改變。喺實際應用上，要睇到 ERP，個研究員通常都要將個刺激施加好多次，例如係 50 次，再將喺每次入面所得嘅總腦電數據加埋一齊，計個平均，噉先可以篩走一啲隨機性嘅雜音。
喺正常情況之下，喺是但一個時間點，個腦都喺度同時處理緊大量唔同嘅資訊。例如一個喺度睇緊維基文嘅人，佢個腦要處理由對眼嗰度嚟嘅視覺訊號，對耳會一定程度上留意注四周圍嘅聲，個腦塊視覺皮層要將收到嘅視覺資訊判斷係「字」，而個腦嘅語言中心要解讀佢睇到嗰串字.
一啲勁嘅雜音好多時數值大過個 ERP 成幾個數量級，所以研究者要喺計平均值之前清走呢一類嘅雜音。呢個手續可以用人手做，例如錄低啲受試者做實驗嗰時嘅動作，再人手噉攞走斬眼所造成嘅雜音，亦都有啲演算法曉自動噉攞走啲雜音，例如最簡單嗰種做法係，因為已知斬眼所造成嘅雜音波幅大過 ERP好多－所以個研究者就設定一個門檻值俾部電腦知，叫佢「大過呢個數值嘅波幅通通攞走佢」。
ERP 喺神經科學同認知科學等嘅領域上係一個大課題。有好多實驗心理學家同神經科學家都致力研究 ERP 本身，會做好多實驗攞數據，紀錄唔同種類嘅 ERP 傾向喺乜嘢時間點出現、傾向同乜嘢類型嘅刺激有關、或者係源自於塊大腦皮層嘅邊一忽呀噉。
腦機介面係一種神經科學上嘅技術，涉及用腦電圖等嘅方法量度受試者嘅腦活動，跟手再將數據即時噉輸入去電腦入面，而部電腦內部會有啲程式按收到嘅輸入控制某啲機械－能夠達到幫人類齋靠諗嘢嚟控制機械。例如 P300 就係一個喺腦機介面技術上常用嘅 ERP，P300 反映一個受試者有將一個刺激喺心入面做分類同評估，而有研究就試過要一班受試者坐喺一個熒光幕前面，再定時定候俾一個指向上下左右是但一個方向嘅箭咀喺個熒光幕嗰度出現同快速消失，佢哋叫班受試者淨係留意其中一個方向嘅箭咀，一路監察住佢哋個腦有冇 P300 出現，結果發現，喺呢個情況下，P300 可以攞嚟可靠噉控制一件物體郁嘅方向。
P50 係事件相關電位嘅一種，出現喺接收到一個刺激之後大約 50 至 60 毫秒，好多時出現喺顳葉嗰頭。對 P50 嘅研究好多時會視佢為代表感覺門控嘅腦活動－感覺門控係指個腦有能力選擇性噉篩走一部份所收到嘅感覺訊息，而如果一個受試者對於某一個聽覺刺激冇 P50 嘅反應，就表示佢個腦嘅感覺門控機制喺度發揮效用，令佢接收唔到嗰個刺激。
有研究顯示，P50 仲可以用嚟預測同診斷某啲心理病，例如係精神分裂症嘅患者就出現唔能夠正確噉做 P50 嘅現象。除咗精神分裂之外，外傷性腦損傷嘅病人、娛樂性用藥、同埋有創傷後心理壓力緊張症候群嘅病人都有 P50 失調嘅情況。
一個年紀大過 4 個月嘅人類正常嚟講會對第二個聲 P50 反應弱啲。「P50 壓抑」嘅數值就係「第二個聲所引起嘅 P50 波幅」除「第一個聲所引起嘅 P50 波幅」嘅百分比，反映咗個受試者喺聽到第一個聲之後感覺門控有幾強烈噉壓抑佢對第二個聲嘅反應，通常數係 80% 左右。
研究顯示，精神分裂嘅病人通常唔會有 P50 壓抑，又或者反而對第一個聲有 P50 壓抑。有研究者指，呢種 P50 異常表示精神分裂症嘅患者會不自控噉去留意一啲正常人會忽略嘅刺激，解釋到點解佢哋成日都會有難集中精神或者感覺超負荷嘅情況。
P600 喺語言學研究上幾有用，例如啲研究睇人點樣學第二語言，發現啱啱開始學一隻語言嘅人，聽或者見到唔啱文法嘅 L 句子嗰陣個腦唔曉畀 P600 嘅反應，但隨住佢哋用一隻語言用到愈嚟愈熟，佢哋個腦開始會識得畀噉嘅反應。
準備電位係一類用腦電圖度得到嘅負向大腦皮層電位，可以再細分做幾種，特性係會喺個人做一啲有意嘅身體郁動打前嘸耐出現，而且硬係出現响大腦皮層主管身體郁動嗰啲區域嗰度。因為噉，準備電位俾人指係個腦激活同準備身體嘅肌肉做嘢而有嘅電位。
準備電位係喺 1965 年發現嘅，當時有神經科學家喺度做研究，用腦電圖量度受試者自主郁動嗰陣大腦皮層嘅腦電活動，發現有啲事件相關電位硬係會喺個人郁之前出現，而且出現親都實會同場郁動隔一段固定長度嘅時間。
CNV 係喺 1962 年由英國神經生理學家William Gray Walter發現並喺 1964 年由佢個研究小組發表喺Nature雜誌度。BP係由德國嘅腦研究人員Hans Helmut Kornhuber同Lüder Deecke 於 1964 年發現嘅，並喺 1965 年發表喺一篇專業文章中。
CNV 作為EEG正常方式攞到嘅電位，係處於刺激1 同刺激2 兩次刺激之間，喺時間方向上取得到平均值，但準備電位由Kornhuber 同 Deecke 發現嘅 係喺冇直接外部刺激嘅情況下內源性噉產生喺個受試對象個腦度，其中個受試人根據實驗者先前畀定嘅指示自發噉執行啲隨意運動，即係以嘸規則嘅時間間隔、由在佢嘅自由意志喐動。
若果警告刺激 同目標刺激 之間嘅時間間隔夠長 ，係噉 CNV 可以分得成兩個組成部分。喺警告刺激之後即刻有 EEG 信號嘅先行負電。先行CNV 着解釋為係處理個警告刺激本身。鑑於跟尾嚟到嘅定向反射，有時個CNV都着叫做 O波。
喺信號變平到基線之後，又有過一輪信號嘅負電。呢種遲行CNV 歸因於對目標刺激嘅預期，所以有時着叫做E波。佢着劃分到屬於個準備過程，係對預期目標刺激嘅運動反應嘅。從功能上講，遲行CNV 都可以理解為兩種亞成分嘅總和。